هاوڵاتیان لەناو بازاڕی ڕانیە گردبوونەوە و داوای هەڵوەشانەوە حکومەتیان کرد، گرژی لەنێوان خۆپیشاندەران و هێزە ئەمنییەکاندا ڕوویدا و بەهۆیەوە چەند کەسێک لە هەردوولایان برینداربوون.
ئێوارەی ئەمڕۆ لەناو بازاڕی شارۆچکەی ڕانیە-ی ناوەندی ئیدارەی ڕاپەڕین گردبوونەوە و خۆپێشاندان دژی کەمی خزمەتگوزاریی و نەبوونی هەلی کار و خراپی دۆخی ئابووری بەڕێوەچوو.
خۆپیشاندەران ڕێگای سەرەکی ناوبازاڕی ڕانیەیان داخست، خۆپیشاندانە هەتا کەمێک لەمەوبەر بەردەوابوو، گرژی لەنێوان خۆپێشاندەران و هێزە ئەمنییەکان دروست بوو، بەهۆیەوە چەند کەسێک لە ئەندامانی هێزەئەمنییەکان و خۆپێشاندەران برینداربوون.
بەپێی زانیارییەکان لە خۆپیشاندانەکەی ئەمڕۆدا هیچ خۆپیشاندەرێک دەستگیرنەکراوە، بەشێک لەو خۆپیشاندەرانەی لە ڕۆژانی ڕابردوودا دەستگیرکرابوون بە بارمتەی یەک ملیۆن دیناری عێراقی ئازادکراون.
ماوەی زیاتر لە هەفتەیەکە لە سنووری ئیدارەی ڕاپەڕین گردووبوونەوە و ناڕەزایەتی بەردەوامی هەیە و هەمو ڕێگا سەرەکی و لاوەکی بۆ هاتنە ناو شارۆچکەی ڕانیە لەلایەن هێزە ئەمنییەکانی سنوورەکە بازگەی کاتی لێدانراوە و ڕێگا بە گەنجان و چالاکوانان نادرێت بچنە شارۆچکەی ڕانیە.
د.ع